CELEX: 32020R0745
Language: el
Date: 2020-06-04 00:00:00
Title: Εκτελεστικός κανονισμός (ΕΕ) 2020/745 της Επιτροπής της 4ης Ιουνίου 2020 για την τροποποίηση του κανονισμού (ΕΕ) 2018/1042 όσον αφορά τη μετάθεση των ημερομηνιών εφαρμογής ορισμένων μέτρων στο πλαίσιο της πανδημίας COVID-19 (Κείμενο που παρουσιάζει ενδιαφέρον για τον ΕΟΧ)

5.6.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 176/11
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2020/745 ΤΗΣ ΕΠΙΤΡΟΠΗΣ
         της 4ης Ιουνίου 2020
         για την τροποποίηση του κανονισμού (ΕΕ) 2018/1042 όσον αφορά τη μετάθεση των ημερομηνιών εφαρμογής ορισμένων μέτρων στο πλαίσιο της πανδημίας COVID-19
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2018/1139 του Ευρωπαϊκού Κοινοβουλίου και του Συμβουλίου, της 4ης Ιουλίου 2018, για τη θέσπιση κοινών κανόνων στον τομέα της πολιτικής αεροπορίας και την ίδρυση Οργανισμού της Ευρωπαϊκής Ένωσης για την Αεροπορική Ασφάλεια, και για την τροποποίηση των κανονισμών (ΕΚ) αριθ. 2111/2005, (ΕΚ) αριθ. 1008/2008, (ΕΕ) αριθ. 996/2010, (ΕΕ) αριθ. 376/2014 και των οδηγιών 2014/30/ΕΕ και 2014/53/ΕΕ του Ευρωπαϊκού Κοινοβουλίου και του Συμβουλίου, καθώς και για την κατάργηση των κανονισμών (ΕΚ) αριθ. 552/2004 και (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου και του κανονισμού (ΕΟΚ) αριθ. 3922/91 του Συμβουλίου (1), και ιδίως το άρθρο 23, το άρθρο 31 και το άρθρο 62 παράγραφος 15,
         Εκτιμώντας τα ακόλουθα:
         
                     (1)
                  
                  
                     Τα μέτρα που θεσπίστηκαν για την ανάσχεση της πανδημίας COVID-19 παρεμποδίζουν σοβαρά την ικανότητα των κρατών μελών και του κλάδου των αερομεταφορών να προετοιμαστούν για την εφαρμογή ορισμένων εκτελεστικών κανονισμών που εκδόθηκαν πρόσφατα στον τομέα της ασφάλειας της αεροπορίας.
                  
               
                     (2)
                  
                  
                     Τα περιοριστικά μέτρα και η αλλαγή των συνθηκών εργασίας και διαθεσιμότητας των εργαζομένων σε συνδυασμό με τον πρόσθετο φόρτο εργασίας που απαιτείται για τη διαχείριση των σημαντικών αρνητικών επιπτώσεων της πανδημίας COVID-19 σε όλα τα ενδιαφερόμενα μέρη εμποδίζουν την προετοιμασία για την εφαρμογή των εν λόγω εκτελεστικών κανονισμών.
                  
               
                     (3)
                  
                  
                     Οι νέες απαιτήσεις για τους ελέγχους αλκοολαιμίας, τα προγράμματα υποστήριξης από ομοτίμους και οι ψυχολογικές αξιολογήσεις των χειριστών, όπως θεσπίστηκαν με τον κανονισμό (ΕΕ) 2018/1042 της Επιτροπής (2), δεν μπορούν να εφαρμοστούν από τα κράτη μέλη εντός της προθεσμίας που ορίζεται στον εν λόγω κανονισμό, δηλαδή από τις 14 Αυγούστου 2020, επειδή τα κράτη μέλη εφάρμοσαν διάφορα μέτρα περιορισμού. Τα κράτη μέλη δεν είναι σε θέση να εξασφαλίσουν ότι τα πληρώματα θα έχουν τη δυνατότητα να συμμορφωθούν με τις νέες υποχρεώσεις που εισάγονται με τον κανονισμό (ΕΕ) 2018/1042, καθώς αυτό θα μπορούσε να εμποδίσει τη διαθεσιμότητα των πληρωμάτων κατά την επανέναρξη των πτήσεων στο πλαίσιο της ανάκαμψης από την πανδημία COVID-19. Ως εκ τούτου, η ημερομηνία έναρξης ισχύος των εν λόγω απαιτήσεων θα πρέπει να μετατεθεί κατά 6 μήνες, ώστε να μπορέσουν τα κράτη μέλη να αντισταθμίσουν τον αρνητικό αντίκτυπο της καθυστέρησης κατά την πρακτική εφαρμογή των εν λόγω μέτρων λόγω της πανδημίας COVID-19.
                  
               
                     (4)
                  
                  
                     Ο Οργανισμός της Ευρωπαϊκής Ένωσης για την Ασφάλεια της Αεροπορίας έχει επιβεβαιώσει στην Επιτροπή ότι η αναβολή της εφαρμογής των διατάξεων που αναφέρονται στην αιτιολογική σκέψη 3 είναι δυνατή χωρίς να έχει αρνητικές επιπτώσεις στην ασφάλεια της αεροπορίας, δεδομένου ότι αφορά πολύ περιορισμένη χρονική περίοδο και, στο πλαίσιο της ανάκαμψης από την πανδημία COVID-19, είναι πιθανόν η εναέρια κυκλοφορία να χαρακτηρίζεται από χαμηλό και σταδιακό ρυθμό ανάκαμψης, με μικρότερη έκθεση στους κινδύνους που εντοπίζονται στον τομέα του ελέγχου ψυχοτρόπων ουσιών και των προγραμμάτων ψυχολογικής υποστήριξης.
                  
               
                     (5)
                  
                  
                     Ο παρών κανονισμός θα πρέπει να αρχίσει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης, προκειμένου να παρασχεθεί άμεση ανακούφιση στις εθνικές αρχές και σε όλα τα ενδιαφερόμενα μέρη κατά τη διάρκεια της πανδημίας COVID-19 ώστε να μπορέσουν να προσαρμόσουν τον σχεδιασμό τους για να προετοιμαστούν για την αναβληθείσα εφαρμογή των εν λόγω διατάξεων.
                  
               
                     (6)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί βάσει του άρθρου 127 του κανονισμού (ΕΕ) 2018/1139,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Στο άρθρο 2 του κανονισμού (ΕΕ) 2018/1042, το τρίτο εδάφιο αντικαθίσταται από το ακόλουθο κείμενο:
            
               «Ωστόσο, το άρθρο 1 σημεία 1 και 3 εφαρμόζεται από τις 14 Φεβρουαρίου 2021 και τα σημεία 3 στ) και 6 β) του παραρτήματος εφαρμόζονται από τις 14 Αυγούστου 2018.».
            
         
         
            Άρθρο 2
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 4 Ιουνίου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 212 της 22.8.2018, σ. 1.
         
            (2)  Κανονισμός (ΕΕ) 2018/1042 της Επιτροπής, της 23ης Ιουλίου 2018, σχετικά με την τροποποίηση του κανονισμού (ΕΕ) αριθ. 965/2012, όσον αφορά τις τεχνικές απαιτήσεις και τις διοικητικές διαδικασίες σχετικά με την εισαγωγή υποστηρικτικών προγραμμάτων, την ψυχολογική αξιολόγηση πληρωμάτων πτήσης, καθώς και τον συστηματικό και τον δειγματοληπτικό έλεγχο ψυχοτρόπων ουσιών, για να διασφαλίζεται η καλή κατάσταση της υγείας των μελών πληρωμάτων πτήσης και των μελών πληρωμάτων θαλάμου επιβατών και όσον αφορά τον εξοπλισμό νεότευκτων αεροπλάνων με στροβιλοκινητήρα, μέγιστης πιστοποιημένης μάζας απογείωσης έως 5 700 kg και εγκεκριμένων να μεταφέρουν έξι έως εννέα επιβάτες, με σύστημα προειδοποίησης γειτνίασης εδάφους (ΕΕ L 188 της 25.7.2018, σ. 3).